CELEX: 62018TN0067
Language: el
Date: 2018-02-05 00:00:00
Title: Υπόθεση T-67/18: Προσφυγή της 5ης Φεβρουαρίου 2018 — Probelte κατά Επιτροπής

26.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 112/42
            
         Προσφυγή της 5ης Φεβρουαρίου 2018 — Probelte κατά Επιτροπής
   (Υπόθεση T-67/18)
   (2018/C 112/54)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Probelte, SA (Murcia, Ισπανία) (εκπρόσωποι: C. Mereu και S. Saez Moreno, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να κρίνει την προσφυγή παραδεκτή και βάσιμη·
            
         
               —
            
            
               να ακυρώσει τον εκτελεστικό κανονισμό (ΕΕ) 2017/2065 της Επιτροπής, της 13ης Νοεμβρίου 2017, για την επιβεβαίωση των όρων έγκρισης της δραστικής ουσίας 8-υδροξυκινολίνης, όπως ορίζονται στον εκτελεστικό κανονισμό (ΕΕ) αριθ. 540/2011, και την τροποποίηση του εκτελεστικού κανονισμού (ΕΕ) 2015/408 όσον αφορά την καταχώριση της δραστικής ουσίας 8-υδροξυκινολίνης στον κατάλογο ουσιών υποψήφιων προς υποκατάσταση (1) (στο εξής: προσβαλλόμενη απόφαση)· και
            
         
               —
            
            
               να καταδικάσει την καθής στο σύνολο των δικαστικών εξόδων.
            
         
      Λόγοι και κύρια επιχειρήματα
   
   Η προσφεύγουσα ισχυρίζεται ότι η καθής υπέπεσε σε πρόδηλη πλάνη εκτιμήσεως και προσέβαλε τα δικαιώματά της άμυνας καθώς και τη δικαιολογημένη εμπιστοσύνη της, με την έκδοση της προσβαλλόμενης αποφάσεως περί απορρίψεως του αιτήματος της προσφεύγουσας για την τροποποίηση των προϋποθέσεων εγκρίσεως της ουσίας 8-υδροξυκινολίνης και με την καταχώριση της ουσίας αυτής στον κατάλογο των υποψήφιων προς υποκατάσταση ουσιών.
   Ειδικότερα, η προσφεύγουσα ζητεί την ακύρωση της προσβαλλόμενης αποφάσεως για τους εξής λόγους:
   
               1.
            
            
               Η απόρριψη του αιτήματος της προσφεύγουσας περί τροποποιήσεως των προϋποθέσεων εγκρίσεως της ουσίας 8-υδροξυκινολίνης βάσει του εκτελεστικού κανονισμού (ΕΕ) 540/2011 (2).
               
                           —
                        
                        
                           Δικαιώματα άμυνας: η καθής δεν υπέβαλε σε επιστημονική εξέταση τα νέα στοιχεία, η υποβολή των οποίων είχε ρητώς επιτραπεί στην προσφεύγουσα στο πλαίσιο της διαδικασίας για την τροποποίηση της ουσίας 8-υδροξυκινολίνης κατά τον κανονισμό 1107/2009 (3). Επομένως, η καθής στέρησε από την προσφεύγουσα το δικαίωμα να υποβάλει τις απόψεις της με ορθό και αποτελεσματικό τρόπο. Ομοίως, η καθής περιέλαβε την ουσία 8-υδροξυκινολίνη στον κατάλογο των υποψηφίων προς υποκατάσταση ουσιών χωρίς προσήκουσα εξέταση των νέων δεδομένων των δοκιμών της προσφεύγουσας.
                        
                     
                           —
                        
                        
                           Δικαιολογημένη εμπιστοσύνη: η καθής δεν υπέβαλε σε επιστημονική εξέταση τα νέα στοιχεία, η υποβολή των οποίων είχε ρητώς επιτραπεί στην προσφεύγουσα στο πλαίσιο της διαδικασίας για την τροποποίηση της ουσίας 8-υδροξυκινολίνης κατά τον κανονισμό 1107/2009, ενώ είχε ρητώς πληροφορήσει την προσφεύγουσα περί αυτού. Συνεπώς, η καθής προσέβαλε τη δικαιολογημένη εμπιστοσύνη της προσφεύγουσας περί του ότι τα νέα στοιχεία θα υποβάλλονταν σε επιστημονική εξέταση από όλα τα κράτη μέλη.
                        
                     
                           —
                        
                        
                           Πρόδηλη πλάνη εκτιμήσεως: ήταν σαφές από επιστημονική άποψη ότι τα δεδομένα δεν ήσαν επαρκή και ότι, ως εκ τούτου, τα νέα στοιχεία που προσκόμισε η προσφεύγουσα θα συνέβαλαν στην κάλυψη των κενών σχετικά με την κατάταξη. Η καθής υπέπεσε σε πρόδηλη πλάνη εκτιμήσεως καθόσον δεν έλαβε υπόψη όλες τις υφιστάμενες επιστημονικές και τεχνικές γνώσεις σχετικά με την ουσία 8-υδροξυκινολίνη.
                        
                     
         
               2.
            
            
               Η τροποποίηση του εκτελεστικού κανονισμού (ΕΕ) 2015/408 (4) όσον αφορά την καταχώριση της ουσίας στον κατάλογο των υποψηφίων προς υποκατάσταση ουσιών.
               
                           —
                        
                        
                           Δικαιώματα άμυνας/δικαιολογημένη εμπιστοσύνη/πρόδηλη πλάνη: μη τήρηση των απαιτήσεων σχετικά με την εγγραφή στον κατάλογο των υποψηφίων προς υποκατάσταση ουσιών, κατά το σημείο 4 του παραρτήματος II του κανονισμού 1107/2009: η καθής δεν διεξήγαγε εκτίμηση της έκθεσης στην ουσία προκειμένου να αποδείξει αν η εξαίρεση του σημείου 4 του παραρτήματος II μπορεί να τύχει εφαρμογής στην εν λόγω ουσία. Συνεπώς, η καθής παρέβη τις εφαρμοστέες διατάξεις του κανονισμού 1107/2009 καθώς και το δικαίωμα άμυνας/τη δικαιολογημένη εμπιστοσύνη της προσφεύγουσας. Η καθής υπέπεσε επίσης σε πρόδηλη πλάνη εκτιμήσεως.
                        
                     
         
      (1)  ΕΕ 2017, L 295, σ. 40.
   
      (2)  Εκτελεστικός κανονισμός (ΕΕ) 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ 2011, L 153, σ. 1).
   
      (3)  Κανονισμός (ΕΚ) 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (ΕΕ 2009, L 309, σ. 1).
   
      (4)  Εκτελεστικός κανονισμός (ΕΕ) 2015/408 της Επιτροπής, της 11ης Μαρτίου 2015, για την εφαρμογή του άρθρου 80, παράγραφος 7, του κανονισμού (ΕΚ) 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά και τον καθορισμό καταλόγου υποψηφίων προς υποκατάσταση (ΕΕ 2015, L 67, σ. 18).